Recomandări detaliate programe de Paşti la TVR 1

Sâmbătă, 4 mai, ora 16.00
Ne vedem la TVR 
Prezintă Marina Almăşan
Ediţia de Paşti a emisiunii Ne vedem la TVR este concepută ca un concurs distractiv, în cadrul căruia trei artişti străini care trăiesc de mai mulţi ani în România se întrec pentru a demonstra că sunt... „buni români"! În acest scop, Victor Yila (Congo), BIU Marquetti (Cuba) şi David Bryan (Marea Britanie) - solistul trupei Hotel FM, cea care a reprezentat România la Eurovision în  2011 - parcurg o serie de probe distractive, cum ar fi: proba de geografie, de cunoaştere a limbii române, de cunoaştere a mâncărurilor tradiţionale, probe folclorice etc.
Cei trei se aruncă într-o luptă acerbă, a cărei miză este... un miel de Paşti! Ca orice competiţie care se respectă, şi cea de sâmbătă după-amiază de la TVR 1 este dotată cu un juriu trăsnit, din care fac parte: actorul Eugen Cristea, Elisabeta Lipă - cea mai mare canotoare a lumii din toate timpurile, Iuliana Marciuc, Cornelia şi Lupu Rednic.
Pigmentată cu multă muzică şi nenumarate surprize, competiţia arbitrată de Marina Almăşan are toate şansele să-i ţină pe telespectatori lipiţi de micile ecrane.
Co-prezentatori: Oana Vlădescu, Costin Teodorescu, Florin Fish.

Duminică, 5 mai, ora 12.45 şi 15.00
Tezaur folcloric – ediţie specială 30 de ani
Prezintă Marioara Murărescu
La împlinirea a 30 de ani ai emisiunii realizate şi prezentate de Marioara Murărescu la TVR 1, telespectatorii sunt aşteptaţi, „Împreună de Sfintele Paşti”, la o ediţie specială a Tezaurului folcloric.
Programul difuzat la TVR 1 în două părţi (de la 12.45, respectiv de la 15.00) cuprinde concertul extraordinar Tezaur folcloric susţinut la Şcoala de Arte „Francisc Hubic” din Oradea de către interpreţi din toată ţara - tineri care bat la porţile afirmării, profesori şi elevi, familii de interpreţi, nume celebre în peisajul folcloric românesc. Au răspuns „prezent” invitaţiei de a fi alături de telespectatorii TVR 1 la „Tezaur folcloric – 30 de ani” interpreţii Nicolae Furdui Iancu, Florica Zaha, Cristian Pomohaci, Constantin Enceanu, Nicolae şi Nicuşor Mureşan, Florentina şi Petre Giurgi, Alexandru Pugna şi Grupul de fete „Valeria Peter Predescu” din Bistriţa, Liliana Laichici, Adrian Stanca, Felicia Stoian, Maria Coman, Dan Doboş, Cornelia Ciobanu, Alexandru Brădăţan, Angelica Flutur, Gavriil Prunoiu şi Grupul „Doruri Muscelene” din Mihăeşti, judeţul Argeş, Nineta Popa Ionescu, Ciprian Roman, Mariana Deac, Mariana Căpitănescu, Georgel Nucă, Gheorghe Gheorghe, Alexandra Chira, Dana Ionela Jurjuţ, Grupul „Lioara” al Şcolii de Arte „Francisc Hubic” din Oradea, Antonela Ferche Buţiu, Cornel Borza, Leontin Ciucur, Maria Sidea, Maria Haiduc, Marius Brutaru, Orcherstra „Rapsodia Bihorană“, condusă de Liviu Buţiu.

Duminică, 5 mai, ora 16.00 
De la A... la Infinit
În duminica de Paşti, TVR 1 a programat, de la ora 16.00, cea de-a doua ediţie a emisiunii De la A la... infinit, un program in memoriam Tudor Vornicu, aparţinând regizorului Ion Cărmăzan. Tania  Budi,  Ion  Ciocea şi Ioan  Batinaş sunt gazdele ediţiei din 5 mai transmise în simulcast pe TVR HD, TVR Internaţional şi online, pe www.tvrplus.ro.
Invitaţi din domenii diferite, dans, iluzionism, umor şi muzică de calitate, rubrici dedicate tinerilor actori vor face deliciul telespectatorilor TVR. Un interviu cu Aura Urziceanu, luat de  maestrul Tudor Vornicu îndrăgitei interprete de jazz, sceneta Proştii sub clar de lună, de Teodor Mazilu, în interpretarea Adrianei Trandafir, a lui Neli Cimpoca şi a lui Cristi Creţu, rubricile Un zâmbet de 16:9 şi Doctor Humoris Causa realizate de Eugen Dumitru vă vor face să petreceţi clipe relaxate în faţa micului ecran. 
Drumurile lui Leşe, din rubrica ce poartă acelaşi titlu, se întâlnesc cu cele ale oamenilor de la sate, care povestesc, în această ediţie, despre obiciurile lor de Paşte, cum sărbătoresc ei Floriile ori Învierea Domnului. La rubrica Cinefil, criticul Manuela Cernat va readuce în lumina reflectoarelor filme clasice, celebre, premiate cu Oscar sau alte distincţii internaţionale. 
Invitat special al ediţiei de Paşte a emisiunii este Adrian Cioroianu, alături de care vin Paula Seling, Mircea  Baniciu, Grigore Leşe, Proiect K1, Adrian Majuru, Pavel Şuşară, Andrei teaşcă, în melodiile şi poveştile cărora se vor împleti tradiţiile şi istoria. 

Duminică, 5 mai, ora 18.00
Eurofan - ediţie specială de Paşti
Prezintă Dan Manoliu
Înaintea plecării spre Malmö (Suedia) a lui Cezar şi a echipei alături de care artistul va reprezenta România la concursul Eurovision, de Paşti, fanii şi prietenii interpretului vin la TVR, pentru a-i arăta, o dată în plus, preţuirea de care se bucură. 
Telespectatorii TVR 1 şi TVR Internaţional vor fi martori, la Eurofan, la surprize şi momente speciale, create de invitaţii emisiunii: Paula Seling, Cristian Faur, Mandinga, Puiu Pascu, Aneta Stan, Cristian Pomohaci, Grupul Sunentul Muzicii, Sergiu Stoiadin, precum şi reprezentantul Maltei la Eurovision, Gianluca. Cu toţii aduc cadouri de suflet pentru Cezar. Dacă de la Aneta Stan interpretul primeşte două iconiţe aduse chiar de la Mormântul Sfânt, Paula Seling îi dăruieşte talismanul ei norocos, un bileţel primit de la Felicia Filip înainte de participarea ei alături de Ovi la Eurovision. Ce este scris pe acest bileţel aflaţi la Eurofan, duminică, de Paşti, la ora 18.00. 

Duminică, 5 mai, ora 21.00
O dată-n viaţă – ediţie specială
Prezintă Iuliana Tudor
În seara de Paşti, telespectatorii TVR 1 sunt invitaţi să petreacă trei ore alături de Iuliana Tudor şi invitaţii săi la O dată-n viaţă. Pentru că este vorba despre o ediţie specială, de sărbătoare, şi invitaţii vor fi pe masură: două mari doamne ale muzicii româneşti – Angela Similea şi Corina Chiriac, secondate de o voce şi o prezenţă masculină nu mai puţin apreciată – Petre Geambaşu. 
La o asemenea distribuţie, Iuliana Tudor a invitat trei „susţinători” pe măsură: reprezentanţii folclorului în ediţia O dată-n viaţă de Paşte vor fi Irina Loghin (care va face echipă cu Angela Similea pentru a reprezenta Muntenia), Maria Butaciu („apărătoarea” folclorului ardelenesc, alături de Corina Chiriac) şi Margareta Clipa (susţinătoarea Moldovei, împreună cu Petre Geambaşu). 
Probele practice prin care vor trece cei prezenţi în platou vor avea, şi ele, tematică pascală, iar momentul surpriză îl va constitui provocarea la care protagoniştii emisiunii o supun pe vedeta TVR 1; chiar dacă aceştia preferă să păstreze misterul probei, au dezvăluit că, o dată-n viaţă, Iuliana Tudor îşi va împlini un vis din copilărie... 
Invitaţii serii vor fi acompaniaţi şi în această ediţie de Orchestra Lăutarii, condusă de maestrul Nicolae Botgros, iar echipa O dată-n viaţă va surprinde telespectatorii de data aceasta, cu o nouă „lansare” la TVR. Mai mult, fiind o ediţie de sărbătoare, Cristian Pomohaci şi Corala Armonia a Arhiepiscopiei Tomisului vor încânta publicul cu momente muzicale potrivite atmosferei pascale. Actorii Maria Buză şi Marius Rizea vor face din nou deliciul telespectatorilor, cu un moment inedit de umor marca „Floarea şi Gheorghe”. Emisiunea poate fi vizionată şi online, pe TVR+.

Luni, 6 mai, ora 14.35
La masa de Paşte
Prezintă Iuliana Tudor
Ca în fiecare an, românii sunt invitaţi La masa de Paşte, luni, 6 mai, să petreacă alături de TVR 1 trei ore de cântec, joc şi voie bună. 
La masa de Paşte este o emisiune care şi-a câştigat deja un public fidel, de 13 ani, de când se difuzează la TVR 1, la fiecare sărbătoare a Învierii Domnului. Este un program care are ca invitaţi solişti de folclor, care, pe parcursul a celor trei ore de emisie, prezintă cele mai iubite cântece din folclorul românesc. Gazda emisiunii este Iuliana Tudor, iar programul îi va avea ca invitaţi speciali pe cei doi actori care sunt alături de iubitorii de folclor în fiecare vineri seară, la O dată-n viaţă, Maria Buză şi Marius Rizea, alias „Floarea” şi „Gheorghe”. 

Luni, 6 mai, ora 21.00
Distractis Show  revine la TVR 1 cu un nou serial - Dependenţi de comedie
Din 6 mai, de la 22.00, Distractis Show- Dependenţi de comedie se vede şi la TVR HD şi pe tvrplus.ro
Cu sloganul „râsul nu vindecă, dar creează dependenţi”, Distractis Show revine la TVR 1, TVR HD şi tvrplus.ro cu un nou serial – „Dependenţi de comedie”. 
Emisiunea va fi prezentată ca o şedinţă de terapie a unui grup de dependenţi de comedie. După tipicul acestor şedinţe, fiecare participant îşi va prezenta problema care îl aduce în grup şi o va discuta cu cei patru participanţi. Prezentările personajelor vor fi ilustrate cu miniscenete, interviuri, parodii muzicale, cinematografice sau teatrale care îmbină umorul elegant, spontan, improvizat, cu satira politică sau cu episoade din istoria neromanţată a prostiei universale. 
Grupul de terapie are o distribuţie mixtă: reprezentanţi ai celor două sexe, invitaţi permanenţi, dar şi episodici. 
În platou, „dependenţii” stau pe scaune, în cerc, ilustrând clişeul terapiilor de grup din filmele americane. Moderatorul Silviu Petcu intră în vorbă cu primul dependent, Piţipoanca Alma Căldare, cea care aduce în atenţie primul caz al emisiunii. Pe lângă aceştia, din grupul prezent la terapie mai fac parte Pensionarul nebun – Florin Constantin şi Minciunicovschi – interpretat de Cătălin Mireuţă.
Piţipoanca îşi prezintă, la prima ediţie a Dependenţilor de comedie, povestea: telespectatorii se vor întâlni cu un fermier care face agroturism şi aşteaptă invitaţi de Paşti. El a lansat programul „Trăieşte Paştele la ţară”. Clienţii lui la fermă sunt membrii unei familii de la oraş. Problema e că aici se trezesc puşi la muncă de fermier, ca într-un reality-show prost. În ograda gospodarului - cu unelte, paie, saci, butoaie, un coteţ de găini, un ţarc pentru animale – aterizează familia de la oraş cu valize, ţoale, fiţe. În distribuţie îi veţi recunoaşte pe fermierul Cristi Greţcu, nevasta fermierului – Simona Stoicescu, Oaspetele de la oraş – Dan Rădulescu, soţia oaspetelui (piţipoanca)– Alma Căldare şi Grăjdarul, interpretat de Fakiru.
Al doilea dependent (Minciunicovschi) îşi expune şi el angoasa. Este legată de ce mănâncă oamenii; nu de puţine ori, se mănâncă între ei... Şi tot la Distractis Show – Dependenţi de comedie, moderatorul Silviu Petcu anunţă un material surpriză, filmat la reşedinţa oficială a preşedintelui Traian Băsescu.
Cel de-al treilea dependent (pensionarul) vine şi el cu subiectul care-l preocupă. Este problema preţului cărnii de miel, subiectul fiind discutat pe larg, în interviul „Mielul Prieteniei”.
Emisiunea nu se putea încheia fără un clip muzical – Schengen Style, la care îşi dau concursul personajele Angela Merkel (Florin Constantin), Traian Băsescu (Dan Rădulescu), Ion Iliescu (Cristi Greţcu), Victor Ponta (Doru Pârcălabu), care cântă împreună cu Gyuri Pascu.
Distractis Show – o emisiune la fel ca viaţa, scurtă şi frumoasă! Uitaţi-vă atent, că se termină repede! Din 6 mai, în fiecare luni, la TVR 1, TVR HD şi TVR+.

